Kiesers sal – al klaende – dieselfde stem, wys peiling(Argieffoto ter illustrasie: Henk Kruger/ANA) Kiesers sal tydens die plaaslike regeringsverkiesing vanjaar waarskynlik weer vir dieselfde party as in 2016 stem, of hulle nou tevrede met sodanige party se prestasie oor die afgelope vyf jaar is of nie. ŉ Voorverkiesingsopname wat Ipsos namens eNCA gedoen het, het bevind die meerheid kiesers in die Tshwane-, Johannesburg- en Nelson Mandelabaai-metro’s sal vanjaar dieselfde partye steun, al het byna die helfte aangedui dat hulle nie met hul destydse keuses tevrede is nie. Hoewel verskeie redes hiervoor verskaf is, blyk dit dat vertroue in die bepaalde party ŉ groot rol in kiesers se besluite speel. Dit lyk egter of talle ander oudergewoonte vir dieselfde party gaan stem sonder om werklik daaroor na te dink. Ipsos het in totaal 1 494 persoonlike onderhoude tussen 15 en 25 Oktober met geregistreerde kiesers in dié drie “mees betwisbare” metro’s gevoer. Hierdie respondente is lukraak uitgesoek. In antwoord op Ipsos se vraag oor hoe tevrede respondente met hul partykeuses in die 2016-plaaslike verkiesing was, het byna 50% in Tshwane en Johannesburg aangedui dat hulle “ietwat of uiters ontevrede” met hul gekose partye se prestasie is. Kiesers in Nelson Mandelabaai het ŉ meer positiewe ingesteldheid getoon met 57% wat gesê het hulle is “effens” of “baie” tevrede met hoe die party van hul keuse tot nou toe gevaar het. Nietemin het 80% van respondente in Johannesburg, 85% in Tshwane en 86% in Nelson Mandelabaai gesê dat hulle weer hul kruisie agter dieselfde party se naam sal trek. Die opname dui aan dat vertroue ŉ groot rol speel terwyl ander kiesers bloot aangedui het dat hulle weer vir dieselfde party sal stem omdat hulle dit nog altyd doen. Minder beduidende redes sluit in dat kiesers “veilig” by ŉ bepaalde party voel en die leiers van die party vertrou. Sowat ŉ vyfde en ŉ kwart van alles respondente het gesê dat hulle wel vir ŉ nuwe party sal stem, oor redes soos “korrupsie in die ou party”, ŉ begeerte vir verandering, die bevoegdheid van ŉ nuwe party of vertroue in die leierskap van die nuwe party waarvoor hulle wil stem. Ipsos meen dié getal kiesers is groot genoeg om interessante en selfs onverwagte uitslae in vanjaar se verkiesing op te lewer. Steun vir koalisies Hoewel koalisies wat ná die 2016-verkiesing gevorm is nie optimaal gefunksioneer het nie, het respondente die moontlike vorming van koalisies in 2021 steeds tot ŉ redelike mate ondersteun. Net meer as ŉ derde het aangedui dat hulle koalisieregerings ten volle sal steun. Sowat ŉ kwart van respondente het gesê hoewel hulle koalisies sal steun, hulle nie baie gelukkig oor só ŉ uitkoms sal wees nie. Die minderheid het gesê hulle is totaal teen koalisies gekant, en sal selfs oorweeg om nie weer vir dieselfde party te stem nie.